Republica Moldova își va constitui un stoc de securitate de iarnă de 47 milioane metri cubi, echivalentul a 10 zile de consum, potrivit unui proiect de HG al Guvernului de la Chișinău, relatează newsmaker.md.
Cantitatea a fost modificată, înainte stocul de securitate era de 8 zile de consum. Cele 47 de milioane de mc reprezintă o treime din totalul stocurilor de iarnă și 15% din totalul consumului anual al vecinilor. Pentru că RM nu are capacități proprii de stocare, aceste rezerve vor fi constituite în depozite din România și/sau Ucraina.
„La determinarea cantității de gaze naturale care face obiectul obligației de stocare, din cantitatea totală de gaze naturale de 149,5 milioane de m3 se deduce cantitatea de gaze naturale de 47,1 milioane de m3 ce urmează a fi stocată în calitate de stocuri de securitate începând cu 1 octombrie 2024″, se arată în proiectul de HG.
Guvernul a precizat că cele aproximativ 47 de milioane mc, stocuri de securitate, constituie echivalentul a 10 zile de consum de iarnă. „Anterior, stocurile de securitate acopereau opt zile de consum intern”, au precizat reprezentanții Guvernului. Acestea se vor utiliza, total sau parțial, în baza deciziei Comisiei pentru Situații Excepționale a Republicii Moldova, în cazul constatării situației de alertă sau de urgență.
Consumul anual al RM este de circa 1,1 mld. mc. Spre comparație, consumul României este de circa 10 miliarde mc. Sistemul de trasnport gaze al vecinilor este operat de Transgazul românesc.